CELEX: 32016R0301
Language: hu
Date: 2015-11-30 00:00:00
Title: A Bizottság (EU) 2016/301 felhatalmazáson alapuló rendelete (2015. november 30.) a 2003/71/EK európai parlamenti és tanácsi irányelvnek a tájékoztató jóváhagyására és közzétételére, valamint a reklámok terjesztésére vonatkozó szabályozástechnikai standardok tekintetében történő kiegészítéséről és a 809/2004/EK bizottsági rendelet módosításáról (EGT-vonatkozású szöveg)

4.3.2016   
            
            
               HU
            
            
               Az Európai Unió Hivatalos Lapja
            
            
               L 58/13
            
         A BIZOTTSÁG (EU) 2016/301 FELHATALMAZÁSON ALAPULÓ RENDELETE
   (2015. november 30.)
   a 2003/71/EK európai parlamenti és tanácsi irányelvnek a tájékoztató jóváhagyására és közzétételére, valamint a reklámok terjesztésére vonatkozó szabályozástechnikai standardok tekintetében történő kiegészítéséről és a 809/2004/EK bizottsági rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról szóló, 2003. november 4-i 2003/71/EK európai parlamenti és tanácsi irányelvre (1) és különösen annak 13. cikke (7) bekezdésének harmadik albekezdésére, 14. cikke (8) bekezdésének harmadik albekezdésére és 15. cikke (7) bekezdésének harmadik albekezdésére,
   mivel:
   
               (1)
            
            
               A 2003/71/EK irányelv harmonizálta a tájékoztatók megszövegezésével, jóváhagyásával és terjesztésével kapcsolatos követelményeket. A következetes harmonizáció biztosítása és a pénzügyi piacokon végbement műszaki fejlődés figyelembevétele érdekében részletesen meg kell határozni e követelményeket, különös tekintettel a jóváhagyási folyamatra, a közzétételre és a tájékoztatón kívül közzétett, a nyilvános kibocsátásról vagy a piaci bevezetésről szóló információk, köztük a reklámok terjesztésére.
            
         
               (2)
            
            
               A tájékoztató felülvizsgálata és jóváhagyása többlépcsős folyamat, melynek során a nemzeti illetékes hatóság a tájékoztató jóváhagyására vonatkozó döntését megelőzően a kibocsátó, az ajánlattevő vagy a szabályozott piacra történő bevezetést kérő személy több körben elemzi és tökéletesíti a tájékoztató tervezetét annak érdekében, hogy a tájékoztató megfeleljen a teljesség követelményének, beleértve a megadott információk összhangját és érthetőségét. Annak érdekében, hogy a kibocsátó, az ajánlattevő vagy a szabályozott piacra történő bevezetést kérő személy számára egyértelműbbek legyenek a jóváhagyási folyamat követelményei, meg kell határozni, hogy a tájékoztató jóváhagyási folyamatának egyes fázisaiban milyen dokumentumokat kell benyújtani a nemzeti illetékes hatóságok számára.
            
         
               (3)
            
            
               A tájékoztató tervezetét mindenkor kereshető elektronikus formában és a hatóság számára elfogadható elektronikus eszközön keresztül kell benyújtani a nemzeti illetékes hatóság számára. Mivel a kereshető elektronikus forma lehetővé teszi a nemzeti illetékes hatóság számára egyes szavak vagy kifejezések keresését a tájékoztatóban, gyorsabb vizsgálatot tesz lehetővé, elősegíti az ellenőrzési folyamat hatékonyabb és gyorsabb lebonyolítását.
            
         
               (4)
            
            
               Az első tájékoztatótervezet kivételével minden további tájékoztatótervezetben világosan meg kell jelölni a nemzeti illetékes hatósághoz korábban benyújtott tervezethez képest eszközölt módosításokat, és tájékoztatni kell a hatóságot arról, hogy e módosítások miképpen orvosolják a hatóság által jelzett hiányosságokat. Minden egyes tájékoztatótervezet benyújtásakor be kell nyújtani a nemzeti illetékes hatóságnak a tervezetnek a megelőzően benyújtott változathoz képest eszközölt módosításokat feltüntető változatát, valamint a letisztázott, az ilyen módosításokat nem jelölő változatát.
            
         
               (5)
            
            
               Amennyiben a 809/2004/EK bizottsági rendelet (2) mellékleteiben megállapított egyes közzétételi elemek a kibocsátás vagy a kibocsátó jellemzőire tekintettel nem alkalmazandók, vagy az adott tájékoztató esetében nem relevánsak, ezeket az elemeket jelezni kell a nemzeti illetékes hatóság számára az ellenőrzési folyamat esetleges késedelmeinek minimalizálása érdekében.
            
         
               (6)
            
            
               Amennyiben a nemzeti illetékes hatóság számára egyértelművé válik, hogy a kibocsátó, az ajánlattevő vagy a szabályozott piacra történő bevezetést kérő személy nincs abban a helyzetben, hogy megfeleljen a tájékoztatóval kapcsolatos rendszer követelményeinek, az erőforrások hatékony felhasználása érdekében biztosítani kell azt a lehetőséget, hogy a nemzeti illetékes hatóság a tájékoztató jóváhagyása nélkül megszüntesse a felülvizsgálati folyamatot.
            
         
               (7)
            
            
               A tájékoztatók és a végleges feltételek elektronikus közzététele biztosítja, hogy a befektetők gyorsan és könnyedén hozzáférjenek az azokban foglalt információkhoz. Meg kell tiltani, hogy a tájékoztatóhoz való hozzáférést jogi felelősséget korlátozó nyilatkozat elfogadásától, díj megfizetésétől vagy regisztrációtól tegyék függővé, mivel ez a befektetők könnyű hozzáférését akadályozza. Nem tekintendők jogi felelősséget korlátozó nyilatkozatnak azok a szűrők, amelyek arra figyelmeztetnek, hogy az ajánlat mely joghatóságokban érvényes, és amelyek megkövetelik, hogy a befektetők adják meg tartózkodási országukat, vagy jelentsék ki, hogy nem bizonyos országban vagy joghatóságban rezidensek.
            
         
               (8)
            
            
               Amennyiben a tájékoztatóban foglalt információkkal kapcsolatos jelentős új tényező, lényegi hiba vagy pontatlanság merül fel vagy kerül feltárásra, a nyilvános kibocsátással vagy a piaci bevezetéssel kapcsolatos reklám pontatlanná vagy félrevezetővé válhat. Elő kell írni, hogy amennyiben ilyen új tényező, lényegi hiba vagy pontatlanság miatt a reklám pontatlanná vagy félrevezetővé válik, azt módosítani kell.
            
         
               (9)
            
            
               Mivel a tájékoztató a nyilvános kibocsátással vagy a piaci bevezetéssel kapcsolatos információk hiteles forrása, valamennyi szóbeli vagy írásbeli formában kiadott, a nyilvános kibocsátásra vagy a piaci bevezetésre vonatkozó információnak összhangban kell állnia a tájékoztató tartalmával még akkor is, ha az információk nem reklámcélokat szolgálnak. Ennek érdekében elő kell írni, hogy egyetlen tájékoztatás sem lehet ellentétes a tájékoztatóban foglaltakkal, vagy utalhat a tájékoztató tartalmának ellentmondó információkra. Tilos emellett az olyan tájékoztatás is, amely a tájékoztatóban foglaltakat kiegyensúlyozatlan módon mutatja be. Továbbá, mivel az alternatív teljesítménymutatók aránytalan módon befolyásolhatják a befektetési döntéseket, a nyilvános kibocsátással vagy a piaci bevezetéssel kapcsolatos, tájékoztatón kívüli információk nem tartalmazhatnak ilyen mutatókat, amennyiben ezeket a tájékoztató nem tartalmazza.
            
         
               (10)
            
            
               A 809/2004/EK rendelet a tájékoztató közzétételével és a reklámok terjesztésével kapcsolatos rendelkezéseket tartalmaz. A követelmények megkettőzésének elkerülése érdekében a 809/2004/EK rendelet egyes rendelkezéseit el kell hagyni.
            
         
               (11)
            
            
               Ez a rendelet az Európai Értékpapír-piaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
            
         
               (12)
            
            
               Az ESMA az 1095/2010/EU rendelet (3) 10. cikkével összhangban nyilvános konzultációkat folytatott le a szabályozástechnikai standardtervezetekről, elemezte a lehetséges költségeket és hasznokat, és kikérte az említett rendelet 37. cikke szerint létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. FEJEZET
   
      ÁLTALÁNOS RENDELKEZÉSEK ÉS A TÁJÉKOZTATÓ JÓVÁHAGYÁSA
   
   1. cikk
   Tárgy
   Ez a rendelet szabályozástechnikai standardokat állapít meg a következők részletesebb meghatározására:
   
               1.
            
            
               a tájékoztató jóváhagyására vonatkozóan a 2003/71/EK irányelv 13. cikkében említett rendelkezések;
            
         
               2.
            
            
               a tájékoztató közzétételére vonatkozóan a 2003/71/EK irányelv 14. cikkének (1)–(4) bekezdésében említett rendelkezések;
            
         
               3.
            
            
               a 2003/71/EK irányelv 15. cikkében említett reklámok terjesztése;
            
         
               4.
            
            
               egyrészről a nyilvános kibocsátásról vagy a szabályozott piacon történő bevezetésről közzétett információk, másrészről a tájékoztatóban foglalt információk közötti, a 2003/71/EK irányelv 15. cikke (4) bekezdésének megfelelő összhang.
            
         2. cikk
   A jóváhagyási kérelem benyújtása
   (1)   A kibocsátó, az ajánlattevő vagy a szabályozott piacra történő bevezetést kérő személy a tájékoztató minden tervezetét kereshető elektronikus formában, elektronikus eszközön keresztül juttatja el az illetékes hatósághoz. A tervezet benyújtója a tájékoztató első tervezetének benyújtásakor kapcsolattartó pontot jelöl meg, ahová az illetékes hatóság elektronikus eszközön keresztül eljuttathatja írásbeli értesítéseit.
   (2)   A tájékoztató első tervezetének az illetékes hatósághoz való benyújtásakor vagy a tájékoztató felülvizsgálati folyamata során a kibocsátó, az ajánlattevő vagy a szabályozott piacra történő bevezetést kérő személy kereshető elektronikus formában benyújtja továbbá a következőket:
   
               a)
            
            
               amennyiben azt a székhely szerinti tagállam illetékes hatósága a 809/2004/EK rendelet 25. cikkének (4) bekezdése alapján előírja, vagy saját kezdeményezésre, egy kereszthivatkozási listát, amely azonosítja a 809/2004/EK rendelet I–XXX. mellékletei közül azon elemeket is, amelyeket a tájékoztató azért nem tartalmaz, mivel azok a kibocsátó, az ajánlattevő vagy a szabályozott piacra történő bevezetést kérő személy, vagy a nyilvános kibocsátásra vagy piaci bevezetésre kerülő értékpapír sajátosságai miatt nem alkalmazandók.
               Amennyiben a kereszthivatkozási lista nem kerül benyújtásra és a tájékoztatótervezetben foglalt elemek sorrendje nem egyezik meg az információknak a 809/2004/EK rendelet mellékleteiben megállapított sorrendjével, a tájékoztatótervezet egyes szakaszainál lapszéli jegyzetek útján kell azonosítani a vonatkozó közzétételi követelményt. A lapszéli jegyzetekkel ellátott tájékoztatót olyan dokumentumnak kell kísérnie, amely a 809/2004/EK rendelet vonatkozó mellékleteinek mindazon elemeit azonosítja, amelyeket a tájékoztató azért nem tartalmaz, mivel azok a kibocsátó, az ajánlattevő vagy a szabályozott piacra történő bevezetést kérő személy, vagy a nyilvános kibocsátásra vagy piaci bevezetésre kerülő értékpapír sajátosságai miatt nem alkalmazandók;
            
         
               b)
            
            
               amennyiben a kibocsátó, az ajánlattevő vagy a szabályozott piacra történő bevezetést kérő személy a 2003/71/EK irányelv 8. cikkének (2) bekezdése alapján kéri, hogy a székhely szerinti tagállam illetékes hatósága engedélyezze egyes előírt információk tájékoztatóból való kihagyását, az ezt alátámasztó, indokolással ellátott kérelmet;
            
         
               c)
            
            
               amennyiben a kibocsátó, az ajánlattevő vagy a szabályozott piacra történő bevezetést kérő személy a 2003/71/EK irányelv 18. cikkének (1) bekezdése alapján kéri, hogy a székhely szerinti tagállam illetékes hatósága jóváhagyási igazolás megküldésével értesítse a fogadó tagállam illetékes hatóságát a tájékoztató jóváhagyásáról, az erre vonatkozó kérelmet;
            
         
               d)
            
            
               a tájékoztatóba hivatkozással beépített információkat, kivéve, ha ezeket a 2003/71/EK irányelv 11. cikkének megfelelően ugyanaz az illetékes hatóság már jóváhagyta, vagy ugyanahhoz az illetékes hatósághoz már benyújtották;
            
         
               e)
            
            
               bármely egyéb, a székhely szerinti tagállam illetékes hatósága által a felülvizsgálat céljára ésszerű okból szükségesnek tekintett és e célra az illetékes hatóság által kifejezetten megkövetelt információt.
            
         3. cikk
   A tájékoztatótervezet módosítása
   (1)   Amennyiben a kibocsátó, az ajánlattevő vagy a szabályozott piacra történő bevezetést kérő személy a tájékoztató első tervezetének a székhely szerinti tagállam illetékes hatóságához történő benyújtását követően további tájékoztatótervezeteket nyújt be, ezekben meg kell jelölni az illetékes hatósághoz benyújtott megelőző letisztázott tájékoztatótervezethez képest eszközölt minden módosítást. Amennyiben a módosítások csekélyek, elfogadható a tervezetnek a megelőző tervezethez képest eszközölt valamennyi módosítást jelölő kivonata is. A tervezet módosításokat feltüntető változata mellett minden esetben be kell nyújtani a tervezet letisztázott változatát is.
   Amennyiben a kibocsátó, az ajánlattevő vagy a szabályozott piacra történő bevezetést kérő személy a tájékoztató korrektúrázásával kapcsolatos technikai okok miatt nem képes az első albekezdésben meghatározott követelmény teljesítésére, a megelőző tájékoztatótervezethez képest eszközölt minden módosítást írásban kell azonosítania a székhely szerinti tagállam illetékes hatósága számára.
   (2)   Amennyiben a székhely szerinti tagállam illetékes hatósága e rendelet 5. cikkének (2) bekezdésével összhangban arról értesítette a kibocsátót, az ajánlattevőt vagy a szabályozott piacra történő bevezetést kérő személyt, hogy a tájékoztatótervezet nem felel meg a teljesség követelményének, ideértve a megadott információk összhangját és érthetőségét, az ezt követően benyújtott tervezet mellé az illetékes hatóság által jelzett hiányosságok orvoslásának módját ismertető dokumentumot is csatolni kell.
   Amennyiben az előzőleg benyújtott tervezethez képest eszközölt módosítások maguktól értetődőek vagy egyértelműen orvosolják az illetékes hatóság által jelzett hiányosságot, elegendő megjelölni e módosítások helyét.
   4. cikk
   Végleges benyújtás
   (1)   A 2. cikk (2) bekezdésének a) pontjában említett kereszthivatkozási lista kivételével minden olyan, a 2. cikk (2) bekezdésében említett információt csatolni kell a végleges tájékoztatótervezet benyújtásakor, amely a megelőző benyújtáshoz képest megváltozott. A végleges tájékoztatótervezet nem tartalmazhat lapszéli jegyzeteket.
   (2)   Amennyiben a 2. cikk (2) bekezdésében említett, megelőzően benyújtott információkhoz képest nem történt változás, a kibocsátó, az ajánlattevő vagy a szabályozott piacra történő bevezetést kérő személy írásban megerősíti, hogy a megelőzően benyújtott információkhoz képest nem történt változás.
   5. cikk
   A kérelmek befogadása és feldolgozása
   (1)   A székhely szerinti tagállam illetékes hatósága a tájékoztató jóváhagyása iránti első kérelem benyújtását írásban, elektronikus eszközön keresztül, a lehető legrövidebb időn belül, de legkésőbb a beérkezést követő második munkanap hivatali zárásáig nyugtázza. A nyugtában értesíti a kibocsátót, az ajánlattevőt vagy a szabályozott piacra történő bevezetést kérő személyt a kérelem esetleges hivatkozási számáról és az illetékes hatóság kapcsolattartási pontjáról, ahová a kérelemmel kapcsolatos információkérések címezhetők. A nyugta kelte nem érinti a tájékoztatótervezet benyújtásának a 2003/71/EK irányelv 13. cikkének (2) bekezdése szerinti dátumát, amelytől az értesítések határideje számítandó.
   (2)   Amennyiben a székhely szerinti tagállam illetékes hatósága ésszerű okból úgy ítéli meg, hogy a benyújtott dokumentumok hiányosak, vagy hogy kiegészítő információkra van szükség például egyes megadott információk összhangjának hiánya vagy érthetetlensége miatt, a kiegészítő információszolgáltatás szükségességéről és ennek okairól írásban, elektronikus eszközön keresztül értesíti a kibocsátót, az ajánlattevőt vagy a szabályozott piacra történő bevezetést kérő személyt.
   (3)   Amennyiben a székhely szerinti tagállam illetékes hatósága a hiányt elhanyagolhatónak vagy az időzítést kiemelten fontosnak tekinti, úgy szóban is értesítheti a kibocsátót, az ajánlattevőt vagy a szabályozott piacra történő bevezetést kérő személyt, amely esetben a tájékoztató jóváhagyására rendelkezésre álló határidő nem függeszthető fel a 2003/71/EK irányelv 13. cikkének (4) bekezdésének megfelelően.
   (4)   Amennyiben a kibocsátó, az ajánlattevő vagy a szabályozott piacra történő bevezetést kérő személy nem képes vagy nem hajlandó benyújtani a (2) bekezdésnek megfelelően kért kiegészítő információkat, a székhely szerinti tagállam illetékes hatósága a tájékoztató jóváhagyását elutasíthatja, és a felülvizsgálati eljárást megszüntetheti.
   (5)   A székhely szerinti tagállam illetékes hatósága a tájékoztató jóváhagyásával kapcsolatos határozatáról írásban, elektronikus eszközön keresztül, a határozathozatal napján értesíti a kibocsátót, az ajánlattevőt vagy a szabályozott piacra történő bevezetést kérő személyt. Amennyiben az illetékes hatóság elutasítja a tájékoztató jóváhagyását, határozatában ismerteti ennek okait.
   II. FEJEZET
   
      A TÁJÉKOZTATÓ KÖZZÉTÉTELE
   
   6. cikk
   A tájékoztató elektronikus formában történő közzététele
   (1)   Amennyiben a tájékoztatót a 2003/71/EK irányelv 14. cikke (2) bekezdése c), d) vagy e) pontjának megfelelően elektronikus formában teszik közzé, annak – függetlenül attól, hogy a tájékoztató egyetlen vagy több dokumentumból áll – teljesítenie kell a következő feltételeket:
   
               a)
            
            
               a weboldalt megnyitva könnyen megtalálható;
            
         
               b)
            
            
               kereshető, nem módosítható elektronikus formában áll rendelkezésre;
            
         
               c)
            
            
               nem tartalmazhat linkeket a hivatkozással beépített információk internetcímeire vezető linkeken kívül;
            
         
               d)
            
            
               letölthető és kinyomtatható.
            
         (2)   Hivatkozással beépített információkat tartalmazó tájékoztató elektronikus formában való közzététele esetén a tájékoztatónak tartalmaznia kell a hivatkozással beépített információkat tartalmazó valamennyi dokumentumra vagy az ilyen dokumentumokat közzétevő weboldalakra mutató linkeket.
   (3)   Amennyiben az értékpapírok nyilvános kibocsátására vonatkozó tájékoztatót a kibocsátó, a pénzügyi közvetítő vagy a szabályozott piac internetes oldalán teszik közzé, meg kell tenni a szükséges intézkedéseket – például az ajánlat címzettjeinek megjelölésével – annak elkerülésére, hogy olyan tagállamokban vagy harmadik országokban honos személyeket is megszólítsanak, amelyekre a nyilvános ajánlattétel nem vonatkozik.
   (4)   Az elektronikus formában közzétett tájékoztatóhoz való hozzáférés nem tehető függővé a következőktől:
   
               a)
            
            
               regisztrációs folyamat végrehajtása;
            
         
               b)
            
            
               jogi felelősséget korlátozó nyilatkozat elfogadása;
            
         
               c)
            
            
               díj megfizetése.
            
         7. cikk
   A végleges feltételek közzététele
   Az alaptájékoztatóval kapcsolatos végleges feltételek közzétételi módjának nem kell megegyeznie az alaptájékoztató esetében alkalmazott módszerrel, feltéve, hogy valamely, a 2003/71/EK irányelv 14. cikkében említett közzétételi módszert alkalmazzák.
   8. cikk
   Újságban történő közzététel
   (1)   A 2003/71/EK irányelv 14. cikke (2) bekezdése a) pontjának teljesítése érdekében a tájékoztatót országosan vagy több régióban terjesztett általános vagy pénzügyi témájú újságban kell közzétenni.
   (2)   Amennyiben az illetékes hatóság véleménye szerint a közzétételre kiválasztott újság nem felel meg az (1) bekezdés követelményeinek, a hatóság választ ki egy olyan újságot, amelynek terjesztését – különösen az egyes tagállamok földrajzi területének, népességének és olvasási szokásainak figyelembevételével – e célra megfelelőnek tartja.
   9. cikk
   A hirdetmény közzététele
   (1)   Amennyiben egy tagállam él a 2003/71/EK irányelv 14. cikke (3) bekezdésében biztosított lehetőséggel, és hirdetmény közzétételét követeli meg arról, hogy a tájékoztató rendelkezésre bocsátása hogyan történt, és azt a nyilvánosság hol szerezheti be, az említett hirdetményt a tájékoztatók közzététele tekintetében az e rendelet 8. cikkében előírt követelményeknek megfelelő újságban kell közzétenni.
   Amennyiben a hirdetmény olyan tájékoztatóra vonatkozik, amelyet kizárólag azzal a céllal tették közzé, hogy engedélyezzék az értékpapírok szabályozott piacra történő bevezetését, és az érintett szabályozott piacon már engedélyezettek az ilyen kategóriájú értékpapírok, a hirdetmény az érintett szabályozott piac hivatalos lapjában is közzétehető, függetlenül attól, hogy a hivatalos lap nyomtatott vagy elektronikus formában létezik-e.
   (2)   A hirdetményt legkésőbb a tájékoztatónak a 2003/71/EK irányelv 14. cikkének (1) bekezdése szerinti közzétételét követő munkanapon kell megjelentetni.
   (3)   A hirdetmény a következő információkat tartalmazza:
   
               a)
            
            
               a kibocsátó megnevezése;
            
         
               b)
            
            
               a felajánlott és/vagy a piacra bevezetni kívánt értékpapírok fajtája, kategóriája és mennyisége, amennyiben ezek az adatok a hirdetmény közzétételének időpontjában ismertek;
            
         
               c)
            
            
               az ajánlattétel/bevezetés tervezett ideje;
            
         
               d)
            
            
               nyilatkozat a tájékoztató közzétételéről és beszerezhetőségének helyéről;
            
         
               e)
            
            
               a nyomtatott tájékoztató nyilvános beszerezhetőségének helye és időszaka;
            
         
               f)
            
            
               a hirdetmény kelte.
            
         10. cikk
   Jóváhagyott tájékoztatók jegyzéke
   Az illetékes hatóság internetes oldalán a 2003/71/EK irányelv 14. cikke (4) bekezdésével összhangban közzétett jóváhagyott tájékoztatók jegyzékében meg kell jelölni, hogy az érintett tájékoztatókat hogyan tették nyilvánosan hozzáférhetővé, és azok hol szerezhetők be.
   III. FEJEZET
   
      REKLÁM
   
   11. cikk
   Reklámok terjesztése
   (1)   Amennyiben a nyilvános ajánlattételre vagy a szabályozott piacra történő bevezetésre vonatkozóan reklám került közzétételre, és ezt követően a tájékoztatóban foglalt információkkal kapcsolatos jelentős új tényező, lényegi hiba vagy pontatlanság felmerülése vagy feltárása miatt a tájékoztatóhoz kiegészítő jegyzéket tesznek közzé, módosított reklámot kell közzétenni, amennyiben a tájékoztatóban foglalt információkkal kapcsolatos jelentős új tényező, lényegi hiba vagy pontatlanság miatt a korábban közzétett reklám pontatlanná vagy félrevezetővé vált.
   (2)   A módosított reklámban hivatkozni kell a korábbi reklámra, közölni kell, hogy a korábbi reklámot az abban foglalt pontatlan vagy félrevezető információ miatt módosították, és fel kell tüntetni a reklám két változata közötti különbséget.
   (3)   A módosított reklámot a kiegészítés közzétételét követően indokolt késedelem nélkül kell közzétenni. A szóban terjesztett reklámok kivételével minden módosított reklámot legalább az eredeti reklám közzétételére használt médiumokban közzé kell tenni.
   A módosított reklám közzétételére vonatkozó kötelezettség a nyilvános kibocsátás végleges lezárásáig vagy – ha ez később történik meg – a szabályozott piacon való kereskedés megkezdéséig alkalmazandó.
   (4)   Amennyiben a 2003/71/EK irányelv alapján nem kell tájékoztatót készíteni, a reklámokban erre vonatkozó figyelmeztetést kell szerepeltetni, kivéve, ha a kibocsátó, az ajánlattevő vagy a szabályozott piacra történő bevezetést kérő személy úgy dönt, hogy a 2003/71/EK irányelvnek, a 809/2004/EK rendeletnek és e rendeletnek megfelelő tájékoztatót tesz közzé.
   12. cikk
   A 2003/71/EK irányelv 15. cikkének (4) bekezdésében előírt összhang
   A szóbeli vagy írásbeli formában kiadott, a nyilvános kibocsátásra vagy a szabályozott piacra történő bevezetésre vonatkozó, reklám- vagy egyéb célú információk:
   
               a)
            
            
               nem állhatnak ellentétben a tájékoztatóban közölt információkkal;
            
         
               b)
            
            
               nem utalhatnak a tájékoztatóban közölt információkkal ellentétben álló információkra;
            
         
               c)
            
            
               nem mutathatják be a tájékoztatóban közölt információkat kiegyensúlyozatlan módon, például a negatív aspektusok kihagyásával vagy azok pozitív aspektusoknál kevésbé hangsúlyos bemutatásával;
            
         
               d)
            
            
               nem tartalmazhatnak a kibocsátó vonatkozásában a tájékoztatóban nem ismertetett, alternatív teljesítménymutatókat.
            
         Az a)–d) pontok alkalmazásában a tájékoztatóban közölt információk közé tartoznak a tájékoztatóban foglalt információk, ha a tájékoztatót már közzétették, vagy a tájékoztatóba belefoglalni kívánt információk, ha a tájékoztatót későbbi időpontban teszik közzé.
   A d) pont alkalmazásában az alternatív teljesítménymutatók olyan, a korábbi vagy jövőbeli pénzügyi teljesítményre, pénzügyi helyzetre vagy pénzforgalomra vonatkozó pénzügyi mutatók, amelyeket az alkalmazandó pénzügyi adatszolgáltatási keretszabályok nem definiálnak.
   IV. FEJEZET
   
      ZÁRÓ RENDELKEZÉSEK
   
   13. cikk
   A 809/2004/EK rendelet módosításai
   A 809/2004/EK rendelet a következőképpen módosul:
   
               1.
            
            
               Az 1. cikk (5) és (6) bekezdését el kell hagyni.
            
         
               2.
            
            
               A 29–34. cikket el kell hagyni.
            
         14. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 30-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 345., 2003.12.31., 64. o.
   
   
      (2)  A Bizottság 2004. április 29-i 809/2004/EK rendelete a 2003/71/EK európai parlamenti és tanácsi irányelvnek a tájékoztatókban foglalt információk formátuma, az információk hivatkozással történő beépítése, a tájékoztatók közzététele és a reklámok terjesztése tekintetében történő végrehajtásáról (HL L 149., 2004.4.30., 1. o.).
   
      (3)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.)